Sodba U 127/93
Sodna praksa Vrhovnega sodišča, 1994-06-23

socialno stanovanje - dodelitev - ni upravni akt

Sklep Sekretariata za urejanje prostora in varstvo okolja o dodelitvi socialnega stanovanja ni upravni akt.

Z izpodbijano odločbo je Ministrstvo za varstvo okolja in urejanje prostora zavrglo tožničino pritožbo zoper sklep Sekretariata za urejanje prostora in varstvo okolja občine z dne 9.1.1992, s katerim je dodelil tožnici socialno najemno stanovanje, ki obsega dve sobi, kuhinjo, predprostor, shrambo, balkon ter skupni hodnik in WC, klet in drvarnico, v skupni površini 70,54 m2. V obrazložitvi svoje odločbe Ministrstvo za varstvo okolja in urejanje prostora navaja, da je pritožba po 223. členu zakona o splošnem upravnem postopku dopustna zoper odločbo, izdano na prvi stopnji, stanovanjski zakon pa ne predvideva izdaje odločbe o dodelitvi socialnega stanovanja ampak le sklep. V danem primeru torej ne gre za upravni akt, ki bi se lahko izpodbijal v upravnem postopku.

Tožnica je po svojem pooblaščencu 5.2.1993 vložila zoper navedeno odločbo tožbo, v kateri navaja, da meni, da je odločitev toženega organa neutemeljena, saj po 103. členu stanovanjskega zakona (SZ) sklep o dodelitvi socialnega stanovanja izda upravni organ, zato gre za upravni akt. Predlaga, da sodišče izpodbijano odločbo odpravi.

V odgovoru na tožbo tožena stranka predlaga, da sodišče tožbo kot neutemeljeno zavrne.

Po določbi 2. odstavka 6. člena zakona o upravnih sporih (Uradni list SFRJ, št. 4/77 in Uradni list RS, št. 55/92 - ZUS) je upravni akt tisti akt, s katerim državni organ, organizacija ali skupnost v izvrševanju javnih pooblastil odloča o kakšni pravici ali obveznosti nekega posameznika ali organizacije v kakšni upravni stvari. V danem primeru pa sklep Sekretariata za urejanje prostora in varstvo okolja občine Domžale ni bil izdan v upravni stvari, ker se socialna stanovanja ne dodeljujejo v najem v upravnem postopku. Po pravilniku o normativih in standardih ter postopku za uveljavljanje pravice do socialnega stanovanja v najem (Uradni list RS, št. 18/92) se sklep o dodelitvi socialnega stanovanja izda na podlagi občinske liste za dodelitev socialnih stanovanj v najem. To listo določi upravni organ na podlagi meril, ki jih določa pravilnik o merilih za dodeljevanje socialnih stanovanj v najem (Uradni list RS, št. 18/92). Zoper svojo uvrstitev na občinsko listo pa ima udeleženec razpisa pravico ugovora na izvršni svet skupščine občine. Predmetni sklep Sekretariata za urejanje prostora in varstvo okolja občine Domžale pa je dejansko le akt za izvršitev oziroma realizacijo sklepa odbora za solidarnost z dne 22.11.1990.

Na podlagi navedenega se sodišče strinja s stališčem tožene stranke, da sklep Sekretariata za urejanje prostora in varstvo okolja občine Domžale o dodelitvi socialnega stanovanja tožnici ni upravni akt, zato je odločitev tožene stranke zakonita in pravilna. Glede na to je sodišče tožbo kot neutemeljeno zavrnilo na podlagi določbe 2. odstavka 42. člena zakona o upravnih sporih, ki ga je na podlagi 1. odstavka 4. člena ustavnega zakona za izvedbo temeljne ustavne listine o samostojnosti in neodvisnosti Republike Slovenije (Uradni list RS, št. 1/91-I) smiselno uporabilo kot predpis Republike Slovenije.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.